Sønderborg: Den seneste tid har patruljer fra Syd- & Sønderjyllands Politi standset en del bilister i Sønderborg-området, der kører med et euforiserende stof i blodet. Ofte er det hash eller amfetamin, og trafikanter påvirket af narkotika er ekstremt farlige. Det er især unge nydanskere, altså bilister med en anden etnisk baggrund end dansk, der kører med et euforiserende stof i blodet. Det kan være hash - eller hårdere stoffer som amfetamin eller kokain.

- Det vi kan se er, at det især er unge mellem 18 og 30 år, vi sigter for narkokørsel. Vi kan også se, at der er rigtig mange unge med en anden etnisk baggrund. Det kan måske skyldes noget kulturelt, at de eventuelt ikke drikker alkohol, siger Knud Reinholdt, der er leder af færdselsafdelingen ved Syd- & Sønderjyllands Politi.

Sent mandag aften væltede en 40-årig mand på sin knallert på Herman Bangs Gade i Sønderborg - uden dog at komme alvorligt til skade. Manden er mistænkt for at køre med både alkohol og narkotika i blodet, og han måtte levere en blodprøve.

En time senere - kort før midnat - blev en 25-årige mand også standset, da han kørte i bil på Ringgade. Han er også mistænkt for narkokørsel, og samme historie var det, da en 31-årig mand blev standset på Augustenborg Landevej ved et-tiden. Han måtte også aflevere en blodprøve, da narkometret slog ud for amfetamin. Blodprøverne vil senere slå fast, om de tre mænd har kørt med narkotika i blodet.